CELEX: 32014D0245
Language: lv
Date: 2014-04-28 00:00:00
Title: 2014/245/ES: Komisijas Īstenošanas lēmums ( 2014. gada 28. aprīlis ) par Brazīlijas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām  Dokuments attiecas uz EEZ

3.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 132/65
            
         KOMISIJAS ĪSTENOŠANAS LĒMUMS
   (2014. gada 28. aprīlis)
   par Brazīlijas tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
   (Dokuments attiecas uz EEZ)
   
      (2014/245/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
   tā kā:
   
               (1)
            
            
               Komisija 2012. gada 22. oktobrī deva darba uzdevumu Eiropas Vērtspapīru un tirgu iestādei (EVTI), lūdzot konsultāciju sakarā ar Brazīlijas tiesiskās un uzraudzības sistēmas tehnisko novērtējumu attiecībā uz kredītreitingu aģentūrām.
            
         
               (2)
            
            
               Tehniskajā konsultācijā, kas tika sniegta 2013. gada 31. maijā, EVTI norādīja, ka tā secinājusi, ka Brazīlijas tiesiskā un uzraudzības sistēma attiecībā uz kredītreitingu aģentūrām ir salīdzināma ar prasībām, kas noteiktas Regulā (EK) Nr. 1060/2009.
            
         
               (3)
            
            
               Lai varētu uzskatīt, ka kādas trešās valsts tiesiskā un uzraudzības sistēma atbilst Regulas (EK) Nr. 1060/2009 prasībām, saskaņā ar minētās regulas 5. panta 6. punkta otro daļu ir jāizpilda trīs nosacījumi.
            
         
               (4)
            
            
               Saskaņā ar pirmo nosacījumu kredītreitingu aģentūrām trešās valstīs ir jāsaņem atļauja vai jāreģistrējas, tās pastāvīgi tiek efektīvi uzraudzītas un tiek nodrošināta prasību īstenošana. Brazīlijas tiesiskajā un regulatīvajā sistēmā attiecībā uz kredītreitingu aģentūrām ietilpst Brazīlijas Vērtspapīru un biržu komisijas (Comissão de Valores Mobiliários, CVM) noteikumi ICVM 521, kas pieņemti 2012. gada 25. aprīlī, pamatojoties uz 1976. gada likumu Nr. 6.385. Tiesiskajā regulējumā paredzēts, ka kredītreitingu aģentūrām jāievēro visi Starptautiskās Vērtspapīru komisiju organizācijas (IOSCO) rīcības kodeksa noteikumi. Visi attiecīgie normatīvie akti ir stājušies spēkā. Saskaņā ar šo tiesisko regulējumu CVM reģistrē un pastāvīgi uzrauga kredītreitingu aģentūras. Brazīlijas tiesiskā un uzraudzības sistēma nodrošina CVM ar visaptverošām pilnvarām, kas tai ļauj pārliecināties par to, vai kredītreitingu aģentūras izpilda savas juridiskās saistības. CVM var pārbaudīt un iegūt uzskaites, grāmatvedības vai dokumentu izrakstus, kā arī visas citas datnes, un tā var pieprasīt informāciju vai precizējumus, kuru nesniegšanas gadījumā var noteikt naudas sodu, neskarot citas sankcijas. CVM pilnvarās iekļauta arī pārbaudes veikšana (ar vai bez iepriekšējas paziņošanas), lai nodrošinātu kredītreitingu aģentūru efektīvu uzraudzību, un pilnvaras noteikt sankcijas kredītreitingu aģentūrām, ja tās neievēro piemērojamos noteikumus. Kredītreitingu aģentūrām un visiem, kas tieši iesaistīti reitinga noteikšanas procesā, CVM var noteikt virkni sankciju, sākot ar brīdinājumiem, soda naudām un darbības apturēšanu līdz pat reģistrācijas anulēšanai. Ja CVM ir pārliecinājusies, ka ir izdarīts noziedzīgs nodarījums, tai ar šo lietu ir jāvēršas valsts prokuratūrā (“Ministério Público”). Pēc pieprasījuma CVM var piedalīties arī juridiskos strīdos par vērtspapīru tirgu, turklāt tās darbību spektrs var būt no pierādījumu vākšanas līdz juridisku atzinumu sagatavošanai. Kredītreitingu aģentūrām ik gadu jāiesniedz CVM atsauces veidlapa, kā arī informācija par atsevišķiem gadījumiem, piemēram, ja ir veiktas būtiskas metodikas pārmaiņas; informācija par lēmumu izbeigt kredītreitingu; vai gadījumā, ja emitents, publiskojot darījumu, nav izmantojis provizorisko atzinumu. Kopš 2013. gada septembra visas kredītreitingu aģentūras ir iesniegušas CVM atjauninātas atsauces veidlapas un tā ir saņēmusi informāciju par notikumiem tajās. CVM izskatīja dokumentus un lūdza vienu kredītreitingu aģentūru precizēt informāciju par konstatēto interešu konfliktu; kredītreitingu aģentūra izpildīja šo lūgumu. Starp EVTI un CVM noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām. Pamatojoties uz to, būtu jāuzskata, ka kredītreitingu aģentūrām Brazīlijā jāizpilda atļaujas saņemšanas vai reģistrācijas prasības, kas ir līdzvērtīgas tām, kuras noteiktas Regulā (EK) Nr. 1060/2009, un Brazīlijas uzraudzības un īstenošanas pasākumi, kas piemērojami kredītreitingu aģentūrām, tiek efektīvi piemēroti un īstenoti.
            
         
               (5)
            
            
               Saskaņā ar otro nosacījumu kredītreitingu aģentūrām trešā valstī jāpilda juridiski saistoši noteikumi, kas ir līdzvērtīgi tiem, kuri norādīti Regulas (EK) Nr. 1060/2009 6. līdz 12. pantā un I pielikumā, izņemot minētās regulas 6.a, 6.b, 8.a, 8.b, 8.c un 11.a pantu, 3. punkta ba) apakšpunktu un 3.a un 3.b punktu minētās regulas I pielikuma B iedaļā. Novērtējot šā nosacījuma izpildi, būtu pienācīgi jāņem vērā Eiropas Parlamenta un Padomes Regulas (ES) Nr. 462/2013 2. panta 1. punkts attiecībā uz dažu Regulā (EK) Nr. 1060/2009 (2) paredzēto noteikumu piemērošanas datumu. Attiecībā uz uzņēmumu vadību Brazīlijas tiesiskajā un uzraudzības sistēmā paredzēts, ka saskaņā ar reģistrācijas procedūru kredītreitingu aģentūrās ir jābūt uzņēmumu vadības struktūrai ar vismaz diviem direktoriem, no kuriem vienam ir jābūt neatkarīgam un atbildīgam par atbilstību noteikumiem. Brazīlijas tiesiskajā un uzraudzības sistēmā, kurā prasīta obligāta IOSCO kodeksa ievērošana, ir noteikts, ka kredītreitingu aģentūrās ir jāievieš piemēroti noteikumi par interešu konfliktu pārvaldību. Kredītreitingu aģentūru rīcības kodeksā ir jāparedz, ka kredītreitingu aģentūrām ir jāpieņem mehānismi, kas vajadzīgi, lai konstatētu, novērstu, pārvaldītu un publiskotu interešu konfliktu situācijas. Brazīlijas sistēmā ir ietverti arī sīki izstrādāti noteikumi par ārpakalpojumiem, uzskaiti un konfidencialitāti. Kredītreitingu aģentūrām ir jāizveido pārskatīšanas struktūra, kas vajadzīga, lai pārskatītu reitingu metodiku, un Brazīlijas sistēmā ir iekļautas plaša spektra informācijas publiskošanas prasības par kredītreitingiem un reitingu noteikšanas darbībām, piemēram, savlaicīgi izplatīt lēmumus par reitingiem, publicēt dokumentu, pamatojoties uz iepriekšējiem reitingiem, un sagatavot gada pārskatu, kurā ietverta informācija par kredītreitingu aģentūras darbībām. Tāpēc Brazīlijas tiesiskajai un uzraudzības sistēmai būtu jānodrošina tie paši rezultāti, kādus gūst, izmantojot Regulu (EK) Nr. 1060/2009, saistībā ar interešu konfliktu pārvaldību, organizatoriskajiem procesiem un procedūrām, kam ir jābūt ieviestām kredītreitingu aģentūrā, saistībā ar kredītreitingu kvalitāti un kredītreitingu noteikšanas metodikas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Ar to būtu jānodrošina līdzvērtīga aizsardzība integritātes, pārredzamības, kredītreitingu aģentūru labas pārvaldības un kredītreitingu noteikšanas darbību uzticamības ziņā.
            
         
               (6)
            
            
               Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties kredītreitingu satura un metodikas noteikšanā. Jebkura šāda iejaukšanās būtu pretrunā ar likumības principu, kas ir nostiprināts Brazīlijas konstitūcijā, kurā noteikts, ka publiskās iestādes var rīkoties tikai tad, ja tas paredzēts tiesību aktos. Ciktāl iespējams pārbaudīt, nav neviena juridiska noteikuma, kas dod CVM vai kādai citai publiskai iestādei tiesības ietekmēt kredītreitingu saturu vai metodiku.
            
         
               (7)
            
            
               Ņemot vērā izvērtētos faktorus, var uzskatīt, ka Brazīlijas kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Brazīlijas kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulā (EK) Nr. 1060/2009 noteiktajai tiesiskajai un uzraudzības sistēmai. Komisijai, kuru informē EVTI, būtu jāturpina uzraudzīt, kā mainās Brazīlijas tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
            
         
               (8)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 1060/2009 5. panta piemērošanas vajadzībām Brazīlijā spēkā esošā kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 28. aprīlī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
   
      (2)  Eiropas Parlamenta un Padomes 2013. gada 21. maija Regula (ES) Nr. 462/2013, ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).